32012R0594
L 176/43
SLUŽBENI LIST EUROPSKE UNIJE
UREDBA KOMISIJE (EU) br. 594/2012
od 5. srpnja 2012.
o izmjeni Uredbe (EZ) 1881/2006 u pogledu najvećih dopuštenih količina kontaminanata okratoksina A, PCB-a koji nisu slični dioksinu i melamina u hrani
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu Vijeća (EEZ) br. 315/93 od 8. veljače 1993. o utvrđivanju postupaka Zajednice za kontrolu kontaminanata u hrani (1), a posebno njezin članak 2. stavak 3.,
budući da:
(1)
Uredbom Komisije (EZ) br. 1881/2006 (2) utvrđuju se najveće dopuštene količine određenih kontaminanata u hrani.
(2)
Uredbom Komisije (EU) br. 1259/2011 (3), o izmjeni Uredbe (EZ) br. 1881/2006, utvrđene su nove najveće dopuštene količine za PCB-e koji nisu slični dioksinu, koje se primjenjuju od 1. siječnja 2012. Primjereno je predvidjeti da se te najveće dopuštene količine ne primjenjuju na hranu koja je zakonito stavljena na tržište prije tog datuma.
(3)
Uredbom Komisije (EU) br. 105/2010 (4), o izmjeni Uredbe (EZ) br. 1881/2006, utvrđena je konačna manja najveća dopuštena količina za okratoksin A u začinima, za koju se smatra da bi ju bilo moguće postići primjenom dobrih praksi. Kako bi se zemljama proizvođačima začina omogućilo uvođenje preventivnih mjera te kako bi se izbjegli neprihvatljivi poremećaji trgovine, tom Uredbom se nadalje predviđa viša najveća dopuštena količina koja bi se primjenjivala tijekom ograničenog vremenskog razdoblja. Uredbom se nadalje predviđa da treba provesti procjenu mogućnosti postizanja manjih količina za okratoksin A primjenom dobrih praksi u različitim regijama proizvođačima u svijetu. Tu procjenu je trebalo napraviti prije početka primjene manje najveće dopuštene količine okratoksina A. Iako je uočeno značajno poboljšanje u primjeni dobrih praksi u različitim regijama proizvođačima u svijetu, još uvijek nije moguće dosljedno postići predviđenu manju najveću dopuštenu količinu za okratoksin A kod vrste Capsicum. Stoga je primjereno odgoditi primjenu manje najveće dopuštene količine za Capsicum spp.
(4)
Pšenični gluten nastaje kao nusproizvod u proizvodnji škroba. Dostavljeni su dokazi da se trenutačna najveća dopuštena količina okratoksina A u pšeničnom glutenu više ne može postići, posebno na kraju sezone skladištenja, pa čak i uz strogu primjenu dobrih praksi kod skladištenja, što je vjerojatno posljedica klimatskih uvjeta. Stoga je primjereno izmijeniti trenutačnu najveću dopuštenu količinu na količinu koja se može postići primjenom dobrih praksi, a kojom se još uvijek osigurava visoka razina zaštite zdravlja ljudi.
(5)
Znanstveni odbor za kontaminante u prehrambenom lancu Europske agencije za sigurnost hrane (EFSA) je na zahtjev Komisije 4. travnja 2006. donio ažurirano znanstveno mišljenje u pogledu okratoksina A u hrani (5) uzimajući u obzir nove znanstvene podatke te došao do prihvatljivog tjednog unosa (TWI) od 120 ng/kg tjelesne težine. U skladu sa zaključcima iz mišljenja koje je donijela EFSA, predviđenim se izmjenama u pogledu okratoksina A u ovoj Uredbi još uvijek osigurava visoka razina zaštite zdravlja ljudi.
(6)
EFSA je na zahtjev Komisije 18. ožujka 2010. donijela znanstveno mišljenje u pogledu melamina u hrani za životinje i hrani (6). Rezultati pokazuju da izloženost melaminu može dovesti do stvaranja kristala u urinarnom traktu. Ti kristali uzrokuju oštećenja proksimalnih tubula i uočeni su kod životinja i djece kao posljedica incidenata koji su uključivali patvorenje hrane za životinje i početne hrane za dojenčad melaminom, što je u nekim slučajevima dovelo do smrtnog ishoda. Komisija za Codex Alimentarius utvrdila je najveće dopuštene količine za melamin u hrani za životinje i hrani (7). Primjereno je uključiti te najveće dopuštene količine u Uredbu (EZ) br. 1881/2006 radi zaštite zdravlja ljudi budući da su te količine u skladu sa zaključcima iz mišljenja EFSA-e.
(7)
Uredbu (EZ) br. 1881/2006 treba stoga na odgovarajući način izmijeniti.
(8)
Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinja te im se nije suprotstavio niti Europski parlament niti Vijeće,
DONIJELA JE OVU UREDBU:
Članak 1.
Odredbe o izmjeni
Uredba (EZ) br. 1881/2006 mijenja se kako slijedi:
1.
U članku 11. prvi stavak mijenja se kako slijedi:
(a)
Uvodna rečenica zamjenjuje se sljedećim:
„Ova se Uredba ne primjenjuje na proizvode koji su stavljeni na tržište prije danâ navedenih u točkama (a) do (f) u skladu s odredbama primjenjivim na odgovarajući dan:”
(b)
dodaju se sljedeće točke (e) i (f):
„(e)
1. siječnja 2012. u pogledu najvećih dopuštenih količina za PCB-e koji nisu slični dioksinu utvrđenih u odjeljku 5. Priloga;
(f)
1. siječnja 2015. u pogledu najvećih dopuštenih količina za okratoksin A u Capsicum spp. utvrđenih u točki 2.2.11. Priloga.”
2.
Prilog se izmjenjuje u skladu s Prilogom ovoj Uredbi.
Članak 2.
Stupanje na snagu
Ova Uredba stupa na snagu dvadesetog dana od dana objave u Službenom listu Europske unije.
Primjenjuje se od dana stupanja na snagu, izuzev odredaba utvrđenih u točki 2.2.11. Priloga, koje se primjenjuju od 1. srpnja 2012.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 5. srpnja 2012.